“Campari” จากเมนูลับในบาร์ สู่ธุรกิจ 4 แสนล้านบาท
เรื่องราวของ Campari เป็นมาอย่างไร ? ลงทุนแมนจะเล่าให้ฟัง
23 พ.ค. 2565

“Campari” จากเมนูลับในบาร์ สู่ธุรกิจ 4 แสนล้านบาท /โดย ลงทุนแมน
หากพูดถึงประเทศอิตาลี หลายคนน่าจะนึกถึง มิลาน เมืองแห่งแฟชั่นและดีไซน์ 
ต้นกำเนิดของเครื่องแต่งกายแบรนด์หรูหลายแบรนด์
แต่รู้ไหมว่า เมืองมิลาน ยังเป็นต้นกำเนิดของเหล้าสมุนไพร
ที่มีประวัติยาวนานกว่า 162 ปี ชื่อว่า “Campari”
ปัจจุบันอยู่ภายใต้บริษัท Campari Group เครือธุรกิจเครื่องดื่มแอลกอฮอล์ ที่มีมูลค่าบริษัทกว่า 400,000 ล้านบาท มีมูลค่าในระดับเดียวกันกับ ไทยเบฟ เจ้าของเบียร์ช้างของเสี่ยเจริญ
แล้วเรื่องราวของ Campari เป็นมาอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เรื่องราวเริ่มต้นในปี 1828 เมื่อชายที่ชื่อว่าคุณ “Gaspare Campari” ถือกำเนิดขึ้น
ด้วยฐานะทางบ้านของเขาก็ไม่ดีนัก เขาจึงต้องมารับจ้างเป็นผู้ช่วยผสมเครื่องดื่มแอลกอฮอล์ในเมืองมิลาน ประเทศอิตาลี ในขณะนั้น เขามีอายุเพียง 14 ปีเท่านั้น
คุณ Gaspare Campari ใช้เวลาเก็บเกี่ยวประสบการณ์อยู่หลายปี จนในปี 1860 
เขาก็สามารถเปิดบาร์ที่ใช้ชื่อของตัวเอง คือ “Campari” ขึ้นมาได้สำเร็จ ซึ่งตั้งอยู่ในเมืองมิลาน
ก็ต้องบอกว่า บาร์ Campari ได้รับการตอบรับเป็นอย่างดี เพราะว่ามีเมนูเครื่องดื่มขายดีประจำร้านอย่าง “Campari” ตามชื่อของบาร์ คอยบริการลูกค้าที่เข้ามาอย่างไม่ขาดสาย
ซึ่งทางคุณ Gaspare Campari ยังได้คิดค้นสูตรเครื่องดื่มที่ว่านี้ขึ้นมาเองอีกด้วย
Campari เป็นเหล้าที่มีสีแดงเข้ม มีการผสมผสานกลิ่นและรสชาติด้วยเครื่องเทศ 
สมุนไพร และผลไม้ต่าง ๆ โดยเฉพาะส้ม ที่ให้กลิ่นและสีที่เป็นเอกลักษณ์ของเหล้าชนิดนี้
ซึ่ง Campari มักดื่มก่อนมื้ออาหาร เพื่อกระตุ้นให้ระบบย่อยอาหารทำงานได้ดีขึ้น
ก่อนที่ในเวลาต่อมา จะมีการนำไปใช้ผสมกับค็อกเทลชื่อว่า Negroni จนโด่งดังไปทั่วโลก
ซึ่งต้นกำเนิดของ Negroni ว่ากันว่ามาจากบาร์ของคุณ Gaspare Campari นี่เอง
ในปี 1904 หรือภายหลังจากเปิดบาร์มาได้ 44 ปี
เขาและลูกชาย คุณ “Davide Campari” ก็ได้เล็งเห็นโอกาสในการเติบโตของ Campari
พวกเขาจึงเริ่มต้นตั้งโรงงาน เพื่อที่จะผลิตและจัดจำหน่ายในเชิงพาณิชย์มากขึ้น
จนเป็นที่มาของ “Campari Group” ที่ได้ถูกก่อตั้งขึ้นในปี 1960
ที่น่าสนใจคือ นอกจากการเติบโตผ่านแบรนด์ Campari ที่เป็นแบรนด์แรกเริ่มแล้ว 
Campari Group ยังมีการสร้างการเติบโต ผ่านกลยุทธ์การเข้าซื้อกิจการ ธุรกิจเครื่องดื่มแอลกอฮอล์ทั่วโลกอีกด้วย
โดย Campari Group มีการเริ่มซื้อกิจการตั้งแต่ปี 1995 จนถึงปัจจุบัน ซึ่งดำเนินการซื้อกิจการไปแล้วกว่า 30 บริษัท 
คิดเป็นมูลค่าการเข้าซื้อกิจการทั้งสิ้นราว 120,000 ล้านบาทเลยทีเดียว
ปัจจุบัน Campari Group เป็นเจ้าของแบรนด์เครื่องดื่มแอลกอฮอล์ มากกว่า 50 แบรนด์ และได้จัดจำหน่ายไปยัง 190 ประเทศทั่วโลก
โดยธุรกิจของ Campari Group แบ่งออกเป็น 3 ประเภท ตามโครงสร้างรายได้ของบริษัท
 
- แบรนด์ระดับโลก อย่างเช่น Campari, Aperol, Wild Turkey เป็นสัดส่วนรายได้ 56%
- แบรนด์ระดับภูมิภาค อย่างเช่น Bulldog, Espolon, Forty Creek Whisky เป็นสัดส่วนรายได้ 19%
- แบรนด์ท้องถิ่น อย่างเช่น Crodino, X-Rated เป็นสัดส่วนรายได้ 12%
- อื่น ๆ เป็นสัดส่วนรายได้ 13%
 
หากเรามาดูผลประกอบการที่ผ่านมา
ปี 2019 รายได้ 66,330 ล้านบาท กำไร 11,102 ล้านบาท
ปี 2020 รายได้ 63,792 ล้านบาท กำไร 6,764 ล้านบาท
ปี 2021 รายได้ 78,217 ล้านบาท กำไร 10,253 ล้านบาท
โครงสร้างรายได้ตามภูมิภาค
- ยุโรปและแอฟริกา 50% 
- อเมริกาเหนือและอเมริกาใต้ 43% 
- เอเชียแปซิฟิก 7%
หากเรามาดูภาพรวมของอุตสาหกรรมแอลกอฮอล์ในปีที่ผ่านมา จะมีมูลค่าตลาดสูงถึง 49.6 ล้านล้านบาท แม้จะดูเป็นมูลค่ามหาศาล แต่อุตสาหกรรมนี้ก็เรียกได้ว่า อิ่มตัวแล้ว เพราะไม่มีการเติบโตเลยในช่วง 10 ปีที่ผ่านมา
เมื่อธุรกิจของบริษัทเติบโตมาถึงจุดหนึ่ง การที่จะผลักดันให้ธุรกิจเติบโตมากขึ้น ถือว่าเป็นเรื่องที่ท้าทายอย่างมาก
 
ประกอบกับ ยิ่งธุรกิจอยู่ในอุตสาหกรรมที่ไม่เติบโตแล้ว ก็ทำให้การแข่งขันยิ่งดุเดือดขึ้นไปอีก
การจะขยายส่วนแบ่งทางการตลาดก็อาจทำได้ยาก
 
ซึ่งกลยุทธ์การเข้าซื้อกิจการอื่น ๆ ในลักษณะเดียวกันกับ Campari Group 
ก็ถือเป็นท่าประจำ ที่จะทำให้บริษัทได้ฐานลูกค้าของแบรนด์ที่ไปซื้อกิจการเข้ามาเลยทันที และด้วยกลยุทธ์นี้ก็ทำให้ในปัจจุบัน Campari Group เป็นบริษัทที่มีมูลค่าบริษัท 400,000 ล้านบาท ซึ่งเป็นธุรกิจที่มีมูลค่ามากที่สุดเป็นอันดับที่ 14 ในตลาดหุ้นประเทศอิตาลี
โดยไม่น่าเชื่อว่าจะมีจุดเริ่มต้นมาจากเมนูลับเฉพาะจากบาร์ของผู้ก่อตั้ง ที่ได้คิดค้นขึ้น ตั้งแต่ 162 ปีที่แล้ว..
╔═══════════╗
หนังสือ BRANDING THE NATION หนังสือที่เล่าถึงการสร้างแบรนด์ของแต่ละประเทศที่ทำให้ แต่ละประเทศเป็นแบบทุกวันนี้
เช่น ทำไมเยอรมนีเป็นประเทศแห่งรถยนต์ ทำไมฝรั่งเศสเป็นประเทศแห่งแบรนด์หรู
สั่งซื้อเลยที่
Lazada : 
Shopee : 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-